中文

中文（粵拼：zung1 man4）即係唐人所寫嘅文，口講就叫白話。華洋文流，好多西洋人來到唐山之後，洋文漸多，就有必要分開。唐人用就冠個唐字，叫唐文，口講亦然，叫做唐話。所以唐係西學東漸，別義而加。中文用漢字寫，現今所至早所出土，為甲骨文，為金文，係存世至早嘅中文。
甲骨文有冊字，上古日常書寫都寫喺竹簡。之不過竹會腐爛，難以存世。中文之所以噉叫，譬如廣東地方，自己叫唐，外來叫番。皆因大唐時開嶺南道令交通方便咗，嶺南人丁暴增，加上之大宋南遷，廣東歸屬於大唐多啲。出於唔同地方，唔同政局，亦有唔同叫法。如漢文（hon3 man4*2），以漢人名，以別於滿人，又外地如日本稱華夏傳來叫漢，以別於自國文字。中文（zung1 man4*2），係中華民國建立後所起名，以國為文。國文（gwok3 man4*2）個名抄自日本，係民國時期嘅叫法。香港主權移交後本土意識興起，主張「港中區隔」嘅部分本土派人士亦都會用支那文作為中文嘅蔑稱。華文（waa4 man4*2），以華人做叫法，唔想用中文、國文依啲帶有國名叫法，尤見於南洋。
西洋文字相較於中文時間甚淺。西洋文字，實情借自古埃及文所演化之記音字母，經腓利基借用，而再借到希臘文、拉丁文。顯然西洋文字，並非自身所出。故此，一開初，西文經已記話音，話文相近，理所當然。然而西洋理論並非世界通用，甚至西話本身都好多例外。而之於中文，更唔啱用。由甲骨文可知，文話有別，初初經已係咁。甲骨文寫文，格式份外一致，極之簡畧，字無必要，可省則省。要知甲骨文用刀刻，非常費力，口講字字，無必要刻晒落來，金文刻字亦然。上古傳世文獻，如書經咁、都修到好鬼精簡，容易背誦。當時就算毛筆寫竹簡，造竹簡都大有功夫，唔會咁嘥嘢，口講乜就寫乜。由始至終，中文都唔係口講噉。故此，稱之為文言。民國早年學自西洋之語言學，假設文言係上古口講面貌，咁係唔啱嘅。雖然民國以後，按西洋理論，消滅文言，推白話文運動，口講要同書寫一致，實情無噉嘅事。直至今日，仍有所謂書面語，以分口講同寫。實際只有演戲對白本，先至叫得做白話文。
現今漢語，或者叫唐話、華語，屬於漢語族，至少有十五種語言，互不相通，按古時地理一方，稱為方言，咁又同西洋語言學定義之方言唔同，不能混淆，西洋係要互通先叫方言，不過實情西洋，就算通，都唔一定叫方言，所以方言係政治問題。如果將漢語當係漢語族所有分支嘅統稱，約莫十四萬萬人講漢語，為世界最多人講，佔全球五分一。語法形態上屬於孤立語，絕少形態變化，睇重排字次序，中文亦然，字義按排位確定屬性。語序同英文一樣，都係主語行頭，謂語中間，賓語擺尾，為主謂賓結構。
漢語之間差異好大嘅，無論喺用字、發音、甚至乎係連文法上都有唔同，例如廣東話同官話之間，差異大到好似德文同英文咁，冇互通性，所以有啲語言學家將漢語睇做語族；但漢語又唔係完全溝通唔到，喺書面語上一致性好高，對於呢種情況，語言學有專門術語稱呼，叫宏語言（macrolanguage）。
中文出於其文話分開，自古為林林種種嘅話所共用。漢字表意符，並唔定於一時一地一音。唔同話可以各有各讀法。借到日文、韓文、越南文，用返自家地方讀一樣得。若要比擬，就好似阿拉伯數字咁各有各讀，而大家意思相通。故此相隔千年，或者相隔千里，言語不通，大家仍然可知寫者意思。當然時代世間相異，所見所聞相異，都要學返先易明解。

中文字
内文：漢字
學中文必學寫中文字。
漢字初見於商代，當時嘅寫法同現今大有分別，但係重可以得出脈絡。開頭有甲骨文，後來有大篆、小篆、隸書、草書、行書、楷書等書體之變。秦始皇統一中國（嗰時得中原呢個概念），李斯整理小篆，從此書同文。由於漢語之音，因為方言而異，故互不相通。但係，唔計字音，只論漢字圈裏嘅話，交流並唔成障礙，故此亦係維持中國統一嘅因素。
東漢許慎，寫《說文解字》，分造字法為六書，即係象形、指事、會意、形聲、轉注、假借。而象形、指事、會意、形聲四項，係造字法；而轉注、假借，係用字法。幾千年來，漢字寫法，變化唔大，後人讀古文，從無障礙。
直到近代，西文東漸，歸咎漢字，以拉丁字母書寫，成一時之興。過渡為拉丁字母期間，亦有簡化字之舉。中華人民共和國，則以民間俗字同草書楷化，作為簡化字稿。1956年1月28號審訂通過《簡化字總表》，流於中國、新加坡、馬來西亞之地。
港澳臺就沿用繁體字，並非簡化字。

文
至初嘅文，即今日嘅紋，勾畫出形狀嘅綫。無論係紋身，畫喺石上，或畫喺陶器之上。文以記事，後尾專指文章嘅文，其他另加糸符以別義。

陶文
陶文係咪可以叫文，都係史上疑團。一來符數太少，不足以判定。然而當今都認為文嘅先聲。陶文有意思，然而太短，無法定斷成系。有啲近似甲骨文或金文嘅符。

冊
甲骨文有冊字，有典字，冊係編竹成冊，支支竹片，有兩條綫串起，典就雙手捧冊。實倩當時日常寫文用，亦寫經典之用。逐支竹片拎上手寫，一邊有毛筆，一邊有刀。毛筆寫字，刀批走錯字。文章批改就咁來。可惜冊為易腐之物，亦易毁於火災，殷商並無文物留低，難以一睹殷商冊嘅文面貌。現存至古老嘅冊，都係戰國出土文物，因為氣絕密封於土，不致於完全化去。

甲骨文
甲骨文
甲骨文係現存中文至古老一種。殷商人事事占卜，以燒龜甲、牛胛骨，以斷吉凶。會記低所問，有時亦會寫埋占驗。甲骨多多存世，夠晒推敲甲骨文法，以及漢字起源。
卜辭有一定格式，不過有好多都省略。短如
貞、侑于咸戊。
貞就占卜問嘢，侑就係祭名，即係拜祭方式，咸戊係神名，係史記天官書中講殷人巫咸，神主唔少係祖先。成句係咁，卜問，用侑祭拜咸戊。吉利唔吉？後面意思，甲骨文省略唔寫。亦有見單句，「侑于咸戊」，連貞字都慳返。可見甲骨文，幾咁慳字，
有時又會寫邊日。
壬辰卜、御于社。
又係咁問卜。壬辰即壬辰日。御係祭名。社係土地，係地祗。意思係，壬辰日卜，用御祭拜土地，吉利唔吉？
完整嘅就會有占驗，講埋占卜嘅睇法，同之後嘅事。如，
壬申王卜、貞、田羌、往來亡災。王占曰、吉。茲御。獲鹿十。
意思係，壬申日，占卜人係殷王，問，喺羌人屬國田獵，往來無災？王睇咗卜兆，就話吉。因而用依次占卜。驗證為獲得鹿十隻。
由例可知，甲骨文為簡約文字，字字有意思，唔會刻多餘嘅字。印證中文起初，並非要記口語，而係紀事，同口講唔同。

金文
甲骨文偏重卜辭。而金文題材就多啲，多數係賞賜。甲骨文日紀錄卜辭，用刀刻，務求筆直，而金文出自青銅器，係藝術品，先𨑳模範，製作時間多，筆亦可以彎曲。
殷商金文唔多，都係中晚期。如小子逢卣銘文，蓋有母辛二字，內有一文。
乙子、子令小子逢先㠯人于堇、子光商逢貝二朋。子曰、貝、隹丁蔑女曆。逢用乍母辛彝。才十月二，隹子曰、令望人方。
換咗啲通假字古字。
乙巳、子令小子逢先以人于堇、子光賞逢貝二朋。子曰、貝、唯丁蔑汝曆。逢用作母辛彝。在十月二，唯子曰、令望人方。
逢，亦有說為蒚。乙巳日，某貴族子，令小子逢，帶人去堇地，子光賞逢貝兩串。子講，貝，賞貝因為你功積。逢用咗來造彝去祭母辛，喺十二月。子講，令佢望實人方。
金文亦無多餘嘅字，然而無甲骨文咁省畧。

漢語共分類
講漢語嘅人，據佔世上人口五分之一，世界上每五人，都有一人講漢語。喺中國大陸、香港、澳門、臺灣、新加坡、緬甸嘅佤邦，漢語係官方語言之一。聯合國文件，亦備中文。

歷時分類
漢語係隻好古老嘅語文，話佢古老唔係話成門語文千年無變、古今一致，而係話佢嘅書面承傳悠久，靠文字、文獻維繫古今，如果離開文字，單純從語言講，不但古今不通，而且唔同嘅時期個面貌都唔同，因此就有歷時分類。主要分爲上古、中古、近代：上古係從商代到漢代；中古從六朝到唐宋；近代從宋末到清末。具體分期有各家學說，大致期限如下述。
上古漢語：商朝、周朝、秦朝、漢朝
早期中古漢語：南北朝到唐朝
晚期中古漢語：五代十國到宋朝
近代漢語（中文：近代漢語）：元朝、明朝、清朝（所謂近代漢語好大程度上指北中國嘅漢語，因為呢時南方漢語嘅格局定型）
現代漢語：清末至今（包括南北各體系嘅漢語）

共時分類
所謂共時分類係相對歷時而言，係語言學研究嘅另一條經緯，即係同一時代入面呢門語言嘅社會、地域分支（語言變體），主要表現喺方言。民國時試分漢語有七種，但未完備，時至今日，有ISO碼嘅現代漢語有15種，日後係咪會繼續細分都未可知。
漢語方言
漢語方言駁雜，口講時幾乎溝通唔到。正因如此各大漢語究竟定性做方言定獨立語言就有排詏，甚至究竟「漢語」係一門語言定係一個語族都成問題。不過漢字、文言係共通書面，結果溝通咗各地漢語，唐人之所以會有共同嘅語言意識同族群認同，漢字就係基石。雖然唐人有共同嘅民族意識，但古人以鄉音為榮，今人亦以鄉音爲群分嘅基礎。
cmn - 官話，有時嗌北方話，主要分佈喺中國北部、西部，約八億人講。
北方官話，主要通用於北京、天津郊區、冀北。
國語，中國大陸、港澳臺、星加坡嘅官方語言，家下「中文」呢個詞一般都係指國語。
東北官話，主要通用於東三省共東四盟。
膠遼官話，主要通用於山東半島、遼東半島、吉林南部、江蘇嘅贛榆，喺黑龍江有方言島。
冀魯官話，主要通用於河北、山東。
中原官話，主要通用於河南、蘇北、皖北、魯西、陝中、甘肅中部、東部及西部、新疆。
dng - 東干話，通用於中亞、俄羅斯嘅東干人當中，約11萬人用。
蘭銀官話，主要通用於甘肅、寧夏、新疆、內蒙古西部。
江淮官話，主要通用於蘇中、皖中、湖北、江西北部一隅，又嗌淮語。
西南官話，主要通用於川渝、雲貴、桂西、湖北、陝南。
cjy - 晉語，有時計入官話，又叫山西話，通用於山西、內蒙、陝北、河北西部、河南西北一隅，約四千五百萬人用。
czh - 徽語，有時計入吳語，又叫徽州話、安徽話，通用於安徽、浙江、江西，約三百二十萬人用。
閩語，有時嗌福建話，通用於福建、臺灣、粵東及沿海、海南、海外僑裔，約六千萬人用。
cdo - 閩東語，通用於閩東同浙南
侯官話
福寧話
蠻講
cpx - 莆仙語，通用於閩中嘅莆田同仙遊
czo - 閩中語，通用於閩中
mnp - 閩北語，通用於閩北
nan - 閩南語，通用於閩南、粵東、臺灣、廣東中山、浙南
潮汕話
大田話
泉漳話
漳州話
臺灣話
廈門話
泉州話
瓊雷語，通用於海南、雷州，現時歸入閩南話一種
海南話
雷州話
邵將語，通用於福建西北，有部份學者認爲佢係客贛閩嘅過渡性語言
gan - 贛語，有時嗌江西話，通用於江西北部、湖南東部、湖北、安徽、福建，約三千一百萬人用。
hak - 客家話，又嗌客語，通用於粵東、粵北、贛南、閩西、臺灣西北、湖南、海南、四川、海外僑裔，約三千四百萬人用。
hsn - 湘語，有時嗌湖南話，通用於湖南、廣西、貴州、四川，約三千六百萬人用。
wuu - 吳語，有時嗌江浙話，通用於蘇南、浙江，約七千七百萬人用。
yue - 粵語，有時嗌廣東話，通用於廣東、廣西、香港、澳門、海南北部、海外僑裔，約七千一百萬人用。
平話，有時計入粵語，通用於廣西，約兩百萬人用。
wxa - 瓦鄉話，通用於湘西，約四十萬人用。
另外，有啲漢語，因為相關嘅研究較少、有爭議，又或冇人講，所以未列出。研究少或有爭議嘅包括邁話、虱乸話、大鵬話、東江本地話、軍話，滅亡語種有巴蜀語、漢兒言語。

規範化
大清時皇帝曾想一統語音，官話係標準中文，但係唔成功。中華民國受西方同日本嘅影響，改從「一國一話」，並推行國語，北京音係標準。中華人民共和國，國語係標準，改口叫普通話。香港同澳門，粵語係標準，叫開廣東話。
為咗教育或考試需求，或者作為政策，有啲地方嘅政府部門或教育機構會以一種語言變體做基礎，經過人為規範，釐定嗰種語言嘅音韻系統同埋個別字讀音嘅一啲對錯指南，整理出規範化漢語，亦叫做標準漢語。目前比較有顯著成果嘅標準漢語，有：
粵語。以粵海片廣州話為基礎，可以叫做規範化粵語、標準粵語。喺香港有相關嘅考試。
官話。以北方官話為基礎，可以叫做規範化官話、標準官話。有啲人霸咗成個「漢語」嘅名，叫佢做「標準漢語」、「現代標準漢語」，噉叫法係有排斥其他漢語族語言、有「推普滅『方』」嘅嫌疑。喺中國大陸、台灣有相關嘅考試，兩邊嘅標準有出入。

音韻
漢語嘅音韻好難概述，要一隻隻話來睇，因爲有啲音韻特點係某隻漢語獨有嘅。以下就幾個點做個大概嘅對比。

入聲
大部份官話嘅都無入聲，根據入聲混合到其他聲調嘅情形劃分成若干官話分支，但又唔係所有官話都無入聲，比如淮語同部份嘅西南官話就有入聲。
而南方漢語基本有入聲。但係入聲嘅保留情況又各有唔同。淮語、北部吳語、湘語、閩東話等等，有喉塞韻尾[ʔ]。但喺快速語流中，可能連個喉塞都無埋，同其他字嘅區別在於音長，即係入聲字會發短音。
粵語、閩南語、客家話、贛語等等，有三種入聲韻尾嘅區分：[pˀ]、[tˀ]、[kˀ]。其中閩南話重有喉塞尾。
有入聲嘅漢語往往有陽入對轉，即係入聲韻尾同鼻音韻尾可以轉化。比如粵語嘅「抌」（dam）「揼」（dap），意思接近，意味微妙，區別在於-m同-p嘅轉換。
另外重有呢啲入聲情況。好似温州話，佢嘅入聲字連韻尾都無，但獨立成一個調類，唔同其他聲調撈埋。又比如宜昌話，入聲字同舒聲字嘅區別在於元音嘅鬆緊度，入聲嘅元音係緊喉音，音色響亮啲。

鼻音韻尾
大多官話嘅鼻音韻尾得兩個，就係[n]、[ŋ]。有啲漢語，如粵語、閩南話、客家話，保留中古三套鼻音韻尾，即係多咗[m]。而吳語嘅鼻音韻尾最簡化，合併爲[ŋ]，然後部份元音鼻音化。

兒化
兒化基本係官話嘅語音現象，係一種元音裂化。即係兒化時個主元音會一邊發一邊捲脷，同時佢啲韻尾往往丟失。唔係所有兒化音都捲脷，比如後鼻音韻母會變成鼻化元音，但唔捲脷。
吳語嘅兒化現象比較有爭議。因爲吳語嘅兒化唔係捲脷化，而係鼻化，比如「筷子」叫做「筷兒」，實際發音唔係官話嘅[kʰʊɑɻ]，而係[kʰʊæ̃]。

顎化、尖團
有啲漢語，如粵語、客家話，無顎化現象。即係軟顎音[k]、[kʰ]、[x]（粵客等漢語實際發音部位係喉嚨，即係[h]）無將發音部位前移到硬顎變成[t͡ɕ]、[t͡ɕʰ]、[ɕ]。諸如「吉」「其」「系」呢啲詞，粵客等漢語繼續保持中古牙音特點，而其他就發音前移。
顎化後嘅漢語，繼而有尖團問題。團音係指顎化後嘅音[t͡ɕ]、[t͡ɕʰ]、[ɕ]，尖音係指[t͡s]、[t͡sʰ]、[s]，有啲漢語，團音同尖音分得好清，比如蘇州話、相當多嘅北方官話，「鷄」「其」「希」同「濟」「齊」「細」喺聲母上有分別。
不過有啲漢語尖團合流，即係尖音歸併到團音，普通話就係典型。「鷄」「其」「希」同「濟」「齊」「細」喺聲母上一樣。
唔係所有官話都會顎化，膠遼官話係唯一無顎化嘅北方官話。

清濁對立
絕大部份嘅漢語都係無清濁對立嘅聲母。意思唔係話無濁輔音，諸如m、n、l、ng等都係語音學上嘅濁輔音，呢度話無清濁對立，係從中文音韻學嘅角度講嘅。中文音韻學分聲母爲四樣：全清、全濁、次清、次濁。所謂無清濁對立，係指全濁聲母清化，歸併到清聲母。所以無論粵語、官話，「旁」同「徬」嘅聲母唔同，反而「徬」同「邦」聲母一樣。而喺中古音，情況調轉。
保存全濁聲母嘅有吳語、湘語。對佢哋來講，英文同法文嘅b同p係兩個唔同嘅發音，同時英文嘅p同法文p又係唔同嘅發音，呢個清濁分別對粵語、官話爲母語嘅人來講比較難感覺到，只有英法之間嘅p能夠容易感覺到。好似吳語，佢哋嘅聲母就會多出以下呢啲：[b]、[v]、[d]、[ɡ]、[ɦ]、[d͡z]、[z]、[d͡ʑ]、[ʑ]。
值得留意係，閩南語亦有音韻學上嘅「全濁聲母」，不過佢嘅濁塞音唔係來源自中古全濁聲母，而係源自鼻音塞化，反而古代全濁聲母喺佢度係清化嘅。比如「語」嘅發音係[ɡi]，[ɡ]就係塞化自[ŋ]。
對於全濁聲母清化，但有劇烈聲調陰陽分化嘅語言來講，中古嘅全濁聲母字同其他字係用聲調來區分嘅。粵語就係代表。即係陰聲調嘅1、2、3往往係中古清聲母字，陽聲調嘅4、5、6往往係中古濁聲母字，呢個就無點分係全定係次。

單元音化
單語音化基本上係吳語先有嘅現象。即係佢無雙元音，諸如[ai]、[au]等都無，所以吳語嘅單元音非常之豐富，單元音嘅區分度好大。

語流音變
漢語嘅語流音變普遍比較豐富。其中閩東語係極致，佢哋可以因爲上下字嘅聲母、聲調、韻母而改變咗夾喺中間嘅嗰個字嘅聲母、聲調、韻母，有時一句話會有連鎖反應，即係一隻隻字篤來讀同連成一句話時，發音會有顯著唔同。
吳語有廣式連續變調，喺吳語度，聲調比較弱化，往往一句話嘅頭幾隻字就可以決定曬成句話嘅聲調走向。因此有預測認爲吳語日後可能會發展到無咗聲調。
另外官話有輕聲、連續變調。而對粵語，語流音變比較少，基本上一隻字點發音，噉喺邊都係噉發音，唔會點受其他字影響。但粵語有豐富嘅語義音變，同時有陰上變調，有啲聲調有變體，即係會根據語氣、習慣而揀某個聲調變體。

捲脷音
好多嘅南方漢語係唔分捲脷音同平脷音嘅，習慣發平脷音[t͡s]、[t͡sʰ]、[s]。但係官話之中，有好多區分開平脷同捲脷，其中捲脷音係指[ʈʂ]、[ʈʂʰ]、[ʂ]、[ʐ]。雖則唔係完整保留中古知組、精組、莊組、章組嘅四分格局，但起碼保留咗精組同知、莊、章組聲母嘅區分。粵語原本都會區分精組同知莊章組，但後來舌葉音同舌尖音合流，得返一套塞擦、擦音聲母。

上古痕跡
同其他嘅漢語大方言唔同，閩南話嘅字詞發音無辦法同中古音做到對應，除咗源自中古音嘅讀書音。換言之，閩南話嘅白讀音嘅來源係更加之早，係來源自上古音。
典型例子，「枝」嘅發音。粵語發[t͡ʃi]，普通話發[ʈʂɨ]，都係塞擦音；但閩南話發[ki]。按照目前嘅上古音重構，枝嘅發音喺上古係 ski ，後來複輔音拆分，中古音行s-嘅路綫，從中古音演變嘅漢語，基本都係塞擦音、擦音聲母；但閩南話行嘅係k-路綫，於是變成咗 ki 噉嘅發音。
粵語亦有上古痕跡，雖然少過閩南話好多。比如「艦」嘅發音，粵音係[lam]，但普通話發[t͡ɕiɜn]，而未顎化嘅客家話發[kiɜm]。噉係因爲上古音，以「監」做聲符嘅字發kl-，後來複輔音拆分，粵語行l-路綫，而其他漢語行k-路綫。

聲調
漢語係隻聲調語言。目前所有嘅漢語都有聲調。喺一個音節入面，音階嘅高低乃至音階變化都可能起到同聲母、韻母一樣嘅語素區別，呢個就叫聲調。聲調有調值（音階）、調型、時長嘅區分要素。
就音階而言，以廣州話做例，有9個聲調，其中有3個係入聲，由於入聲要配合埋特定韻母，加之呢9個聲調其實係「九聲六調」，所以就齊以呢六調來講：如果唔計聲調嘅話，「maa」呢個音節對應嘅字有23個咁多，但若果配上六調，呢23隻字就可以分開（調值用五度標記法）：
陰平聲（第一聲） - 孖（maa1，調值55）
陰上聲（第二聲） - 媽（maa2，調值35，意思係女僕）
陰去聲（第三聲） - 嘛（maa3，調值33）
陽平聲（第四聲） - 嬤（maa4，調值11）
陽上聲（第五聲） - 馬（maa5，調值13）
陽去聲（第六聲） - 罵（maa6，調值22）
聲調嘅區別唔單止體現喺音階高低，重體現喺調型嘅唔同，廣州話嘅六調中，兩個上聲都係昇調，其餘四個都係平調，而普通話嘅四個聲調嘅調型都唔同，以普通話爲例，唔計聲調，「ma」會有25個字對應，配上聲調後亦可以區分開：
陰平聲（第一聲） - 媽（mā，平調）
陽平聲（第二聲） - 麻（má，昇調）
上聲（第三聲） - 馬（mǎ，曲折調）
去聲（第四聲） - 罵（mà，降調）
所謂時長嘅區分要素，係指呢個發音嘅持續時間嘅長短，亦即入聲嘅問題，入聲弱化嘅漢語，喺快速語流中好易丟失入聲韻尾，噉樣入聲字同其他字嘅區分在於聲調嘅時長。

文法同語法
有時話，中文無文法，其實不然。否則亂咁砌字，都唔會為人所理解，背後必有法則。只不過中文同西文，本質完全唔同。歐洲多數係印歐語系，為屈折語，而個語系着重點，字要按字性變形。變化係要死記，否則就各處鄉村各處例。加上文字記音，大家就會寫法。文法絕大部份都係講字性變形，實情係規範變化嘅文法。中文唔走依條路，自然唔使背變形，亦無必要背文法。
西洋歸入屈折語，中文就歸入孤立語。屈折語靠變性變態，孤立語就靠字序。字喺句中排位，有咗位先至確定字性。當然有啲天生某啲性質，個位變，字性就變。之不咁唔似屈折語咁顯現出來，而係隱藏。原有嘅性，叫本性，而隨位而變，用時先知嘅用性。舉例，頭、手、魚、地、天，本性就係名。走、玩、飲、擊，本性為動。美、高、大、熱，本性係形容。佢哋會因個位唔同，而意思唔同。重有一類形容緊形容，或叫狀，都係其他本性衍生，如至、最、甚。更。擊鼓個擊，係動。一擊兩擊三擊，又可以化為名。大人個大，係形容人之大。廣東話講我大你，個大就變咗動，我要以大壓你。間屋都好英國，英國就由名化成形容，意思係好有英國風格。有啲字性本身就難歸入某種本性，例如愛咁、憎咁，係名，係動、抑或係形容呢？都係入句歸位先至有性。有時改性，亦改字分家。如魚係名，漁係動咁，又或者，梳係名，疏係形容。又或者，鋪係動，舖係名。就算分咗家，用時都係入句個位為準。
由此可見，孤立語如何活用字性，解一句話就要睇語序，字擺喺乜位。呢種孤立語特徵喺其他語言度都有，甚至英文都有孤立語傾向。掌握中文法，只不過記得主要幾種排位，即可成文。中文基本語序係主語、謂語、賓語，但唔係必須要全部都有。不過，而家北方話做底嘅文話有「把字句」，「把」字後面跟賓語，可以將賓語提前，變成「主語-賓語-謂語」，接近於日文、韓文（語序趨近唔等於變成黏着語）。除咗「把」字，「將」、「以」都有一樣嘅賓格屬性。
粵、官、吳呢三門中文對應嘅構句
粵：我去圖書館睇書。
官：我上圖書館看書。
吳：我到圖書館看書。
廣東話甚至按情景，可以咁講，我圖書館睇書。
主語、謂語、賓語係咁排，但唔使全部都有。主語、賓語咁，如廣東話戲言，「打者，愛也。」，又如「亞妹、佐敦道。亞輝、彌敦道」。主語、謂語咁，如「我悶」「我走」「你喜」。謂語、賓語咁，如「撚雀」「食餸」「行街」。甚至再簡單啲，如「食啦」，「佢囉」。排位非常重要，若然啲字轉咗位，意思都會有變。
而家中文同日文一樣，助詞會安喺動詞後面、句尾。呢點用官話嘅「了」同「完」做例，當佢跟喺動詞後面時，表示呢個動作或者呢件事已經結束（語法學上叫體（中文：體 (語法)）），而出現喺句尾時，可以表示情態（中文：情態）。
中文並無文法範疇上嘅時稱（中文：時態）。不過，中文有時態助詞，呢啲時態助詞跟喺動詞後面時可以表示動作或變化發生嘅時間狀態，比如「咗（粵）/了（官）」表示結束或者完成；「完」表示完成，喺停止嘅時候，個意思重詳細過「咗（粵）/了（官）」；「過」表示曾經發生；「緊（粵）/着（官）」表示進行、持續。表示時稱時，動詞無任何變化。例（粵/官）：
結束或者完成：尋日我食咗早餐。/昨天我吃了早餐。
曾經發生：佢去過中國。/他去過中國。
進行中或者持續中：夜晚無食，食緊宵夜時……/晚上沒吃，吃着夜宵時……
雖然叫時態助字，實情佢哋本身有實在意思，同西洋變尾並唔一樣，唔好混為一談。如了本身就了結。看了，就係看之終。食完，就係食之盡。玩過，玩之經過。行緊，行之緊。本身依啲字，係形容個動作。文言都有「在玩」，「看畢」，「往矣」，「已成」，「尚有」，「曾往」，以實字表時態。
同樣，中文作爲孤立語係無格嘅變化，名詞同形容詞都係無。格靠語序表示。比如攞第一人稱單數嘅代詞「我」來做例（粵/官）：
主格：我去過中國/我去過中國。
賓格：我阿媽叫我溫書。/我媽媽叫我溫習。

外來詞
中文係用漢字嘅，漢字係種語素文字，而現時幾乎所有外文都係用表音文字，比如拉丁字母、斯拉夫字母、阿剌伯字母等等，如果係兩種唔同嘅表音文字之間引用對方嘅詞，噉只需要轉換下就得；而當兩門語文之間都係用同一體系嘅表音文字時，甚至可以直接將對方嘅詞搦來用而唔使有任何改動。但對於中文呢種純用語素文字嘅語文來講，外來詞嘅情況就複雜啲。好似人名、地名、事物名，有時個翻譯要別出心裁，至於外國企業入中文市場，幫自己起嘅名頭更加要講究。
喺中文入面，外來詞有四種形式：音譯詞、意譯詞、混種詞、借形詞。

音譯
所謂音譯，就係用呢隻漢字嘅字音去模仿外文嘅發音。因爲唔同嘅漢語個音唔同，所以有時同一個譯名，喺呢隻漢語度係似嘅，到遞隻度就唔似。喺音譯詞呢方面，最明顯嘅係外國嘅人名、地名。值得一提嘅係，同樣作爲漢字文化圈嘅成員，日文、韓文都係可以兼用漢字嘅，亦曾經用漢字來翻譯外來詞（包括外國人名、地名），不過而家佢哋用漢字嘅風氣唔及舊時，下面有部分例子加埋日韓對外文嘅轉寫、同舊時寫法來參攷對照。
用漢字音譯時，揀嘅語音標準可以唔同
粵語廣州音：英文嘅「New York」譯成紐約，而更早嘅音譯係「鳥約」；「Chicago」譯成「芝加哥」；又譬喻英文嘅「Opium」用廣州話譯成「鴉片」。
粵語台山音：美國好多唐人係台山籍，佢哋台山話音譯啲美國城市名，比如「Manhattan」譯「民鐵吾」、「Detroit」譯「積彩」、「Seattle」譯「舍路」、「Cleveland」譯「企崙」、「San Antonio」譯「山旦寸」。
國語/普通話：喺大陸嘅普通話度，「San Francisco」（三藩市）除咗嗌「舊金山」，又有遞種音譯爲「聖·弗郎西斯科」；又比如喺人名上，「Georgios Samaras」喺臺灣用國語譯成「佐治奧斯·森馬拉斯」。
吳語上海話：「Canada」嘅國名譯做「加拿大」，呢個就係用上海話譯出嘅，呢個名喺上海話度嘅音標就係[kanada]；重有「羅宋湯」（Russian soup）嘅「羅宋」係用上海話音譯自英文「Russian」
閩南話：南洋度多講閩南話嘅唐人，所以當地唐人多時用閩南話音譯啲當地事物，比如「沙茶」就係用閩南話音譯印尼話嘅「Satay」；又比如菲律賓嘅Leyte島喺當地音譯爲「禮智島」，而喺二戰時啲當地唐人聽中國嘅國語新聞收音時，聽到「雷伊泰島」一時無人知係菲律賓邊度。
日文漢字音：雖然唔係漢語，但日文可以用漢字嘅日文讀音來音譯外文詞，比如「New York」譯「紐育市」、「Chicago」譯「市俄古」、「San Francisco」譯「桑方西斯哥」。
同一樣事物，喺漢語度嘅音譯名可以唔淨只一個，可以因爲語音標準唔同而有唔同嘅譯名
「Wayne Rooney」，用粵語廣州音譯就係「朗尼」，而用國語/普通話音譯就係「魯尼」。
而日文、韓文因爲佢哋有表音文字系統，所以就唔似得漢語噉要用漢字套音，而可以直接用表音文字來寫音，比如「Wayne Rooney」（日：ウェイン・ルーニー、韓：웨인 루니）、「Georgios Samaras」（日：ゲオルギオス・サマラス、韓：요르기오스 사마라스）；即時係嗰啲有漢字可寫嘅地名，都照樣用表音文字，比如「New York」（日：ニューヨーク、韓：뉴욕）、「Chicago」（日：シカゴ、韓：시카고）、「San Francisco」（日：サンフランシスコ、韓：샌프란시스코）。

意譯
意譯就係運用漢字嘅表意特徵來翻譯外來詞。「電腦」嘅英文係「computer」，而呢個詞喺大陸嘅官方譯名係「電子計算機」，而之所以有噉嘅譯名，係因爲呢個詞嘅英文意思係「可以計數嘅機器」。而喺日韓則基本用表音文字寫英文嘅「computer」（日：コンピュータ、韓：컴퓨터）。地方名亦有意譯，「Montenegro」，譯做「黑山」，由「Monte」「山」同「negro」嘅「黑色」意譯成。「小石城」「Little Rock」亦係一例。

混種詞
所謂「混種詞」係話詞嘅主要部分係音譯，不過溝咗漢語嘅語素入去。之所以有噉嘅情況，係因爲有時如果齋係音譯，聽嘅人有可能唔明係樣咩來嘅，加咗漢語自身嘅語素之後，聽嘅人就算唔知係咩，都可以估到呢樣嘢嘅大概屬性。
比如「beer」譯成「啤酒」，「啤」係「beer」嘅音譯部分，而「酒」係溝入詞度嘅漢語語素，噉樣就可以表示「啤係種酒來嘅」。重有「三藩市」，呢個詞本身就係混種詞，「三藩」係「San Fran」嘅音譯部分，而「市」係溝入去嘅語素，來表示「一個叫三藩嘅城市」，無獨有偶，呢個詞喺日文有種講法做「桑港」，「桑」係「桑方西斯哥」嘅首字，「港」係溝入去嘅，表示佢係個港市。
有啲混種詞佢唔係將語素附加入去，而係呢個語素（意思）本來就係外文本身有嘅，亦即「一半音譯、一半意譯」，比如英文嘅「decibel」譯爲「分貝」，「貝」係普通話音譯「bel」，「分」係意譯「deci」，「deci」源自拉丁文，意思係「第十」，有十進階嘅意味，所以喺翻譯時就專登用意譯，譯出呢部分嘅意思。
而有啲音譯本身亦係意譯。比如「Coca Cola」譯成「可口可樂」、「mini」譯成「迷你」、「myth」譯成「迷思」。
重有種特殊啲嘅混種詞，係化學元素名。呢啲元素名有好多係新造字，佢哋嘅部首表示元素性質，而個聲符係西文音譯。

借形詞
借形詞係漢字文化圈特有嘅語文現象，對中文來講有好多借形詞係源自日文。因爲舊時漢字文化圈內嘅各門語文都係用漢字，同時翻譯西方事物時亦都以漢爲貴，因爲漢字可以誇語言，雖然唔同地方讀嘅音唔同，但字係一樣，都可以睇得明，於是就可以將人哋嘅漢字譯名照搬到自己度，再改用自己啲話來讀。而近代以來，日本成功擺脫西方殖民成爲強國，東亞啲國家都想模仿佢，呢啲國家亦有好多留學生去日本，結果就將日本人嘅譯名帶返國內，重普及埋添。諸如：服務、組織、紀律、政治、革命、政府、方針、政策、申請、解決、理論、哲學、原則、經濟、科學、商業、幹部、健康、主義、法律、封建、共和、美學、文學、美術、抽象、藝術、個人、社會、資本、進化、自由等等好多。

古代漢語嘅外來詞
上面擧嘅例子都係近世以來嘅漢語嘅外來詞現象。而喺古代其實就已經有外來詞入到漢語，兼且沿用到而家。
喺中國連通西域之後，外來嘅好多事物沿住絲綢之路傳到中國，中國人見都未見過呢啲嘢，所以就唯有用當時嘅漢語去音譯呢啲新鮮事物，而音譯嘅來源大概都係啲西域語言。比如葡萄、苜蓿等詞都係噉來。
而喺佛敎傳到中國之後，又起一次翻譯潮流，呢次係譯佛經，噉就要將啲宗敎語彙由梵文譯到來中文，其中有相當部分係音譯，比如佛、菩薩、阿羅漢等等。因爲漢字表音差，而嗰時未有完善嘅記音方法，留唔到幾多價値高嘅音韻資料，而梵文係表音文字，兼且作爲古典語文佢嘅文獻保存到今日，噉一來就等於爲當時嘅中文發音留咗記錄，因爲有好多嗰時嘅音譯詞可以查返梵文，來推測返當時漢語嘅發音，成為嗰時珍貴嘅音韻資料。